Cmorej, Peter, poslanec NR SR (2022-03-16):
Ďakujem pekne za slovo. Takže ten kompromis, na ktorom sme sa dohodli, a ja teda veľmi pekne ďakujem všetkým kolegom za to, že boli ochotní sa dohodnúť, je, že z toho pôvodného návrhu, ktorý odďaľoval ten zákaz parkovania na chodníkoch o dva roky, tak z neho uberieme pol roka. To znamená, to prechodné obdobie bude do 30. septembra 2023. Je to aj kvôli tomu, lebo jedna z pripomienok bola, že tá lehota by mala končiť po lete, keďže v lete sa najlepšie robí dopravné značenie, takže preto sme pristúpili k septembru. Ďalšie zmeny, ktoré budú v pozmeňujúcom návrhu, ktorý hneď za chvíľočku prečítam, sú, že či už do tohto paragrafu, alebo aj do toho paragrafu, ktorý potom už obsahuje ten zákaz, ktorý bude platný od toho tridsiateho. Od toho 1. októbra 2023 pridávame kolobežky, na ktoré sa trošku zabudlo. V podstate kolobežky by podľa toho pôvodného znenia nemohli, nemohli stáť na chodníku, nemohli by tam byť odparkované. Teda o elektrických kolobežkách hovoríme. A ešte po dohode s ministerstvom vnútra sme pristúpili ku zmene 3 500 kg, čo bola vlastne doterajšia hmotnosť vozidla, ktoré mohlo stáť na chodníku. Pri dodržaní tých ostatných, ostatných pravidiel sa nahrádza sumou 2 800 kg a je to z dôvodu takého, že chodníky sú projektované zhruba na nosnosť 2 800 kg a týmto spôsobom vylúčime veľké dodávky, veľké vany, ktoré tam naozaj nemajú čo hľadať. Vznikla tu pred chvíľočkou taká debata (povedané so smiechom), že teda kto tam bude môcť a kto tam nebude môcť stáť, tak neviem, či už si kolegovia skontrolovali svoje technické preukazy. Ja mám tiež SUV-čko a má 2 180 kg, takže teda všetky, myslím, normálne SUV okrem nejakých naozaj nadrozmerných vozidiel do toho spadajú. Výhoda tohto riešenia, na ktorú sme ešte boli upozornení na legislatívnej rade vlády, je tá, že v prípade, keď teda tento zákon bude prijatý, mal by byť účinný dňom vyhlásenia, ak ho podpíše pani prezidentka, tak vlastne zanikne trestnosť priestupku zaparkovania na chodníkoch pri dodržaní tých ostatných, ostatných pravidiel. To znamená, že ak niekto, kto v tom medziobdobí dostal pokutu za to, že zaparkoval na chodníku, a teda všetko ostatné bolo dodržané, to znamená len meter a pol, meter a pol ostalo, meter a pol miesta pre chodcov ostal a ani nič iné, žiaden iný paragraf zákona o cestnej premávke neporušil a nezaplatil tú pokutu na mieste, tak tým pádom sa správne konanie, teda účinnosťou tohto zákona sa správne konanie o tomto priestupku zastaví, lebo zanikne trestnosť tohoto porušenia zákona. Takže toto je výhoda takéhoto riešenia. No a teraz ma možno ešte Lukáš doopraví, ak som to nepovedal úplne presne, takže prečítal by som pozmeňujúci návrh. Pozmeňujúci návrh poslancov Národnej rady Slovenskej republiky Petra Cmoreja, Lukáša Kyselicu, Marcela Mihalika a Romany Tabák k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 8/2009 o cestnej premávke a o zmene a doplnení niektorých zákonov v znení neskorších predpisov, tlač 867. 1. V čl. I sa doterajší text označuje ako bod 2 a na začiatok sa vkladá nový bod 1, ktorý znie: „1. V § 52 ods. 2 sa slová „bicykla alebo motocykla“ nahrádzajú slovami „bicykla, kolobežky s pomocným motorčekom alebo motocykla“.“ 2. V čl. I, § 143k prvej vete sa slová „31. marca 2024“ nahrádzajú slovami „30. septembra 2023“, vypúšťa sa slovo „motorovým“ a slová „3 500 kg“ sa nahrádzajú slovami „2 800 kg“. Ďakujem, skončil som.